Αν ανήκετε και εσείς στη μεγάλη μερίδα του παγκόσμιου πληθυσμού που ‘δεν μπορεί χωρίς καφέ’ τουλάχιστον το πρωί, καλό θα είναι να έχετε υπόψη κάποια δεδομένα σχετικά με την καφεΐνη. Για έναν μέσο υγιή ενήλικα, μέχρι 400 mg καφεΐνης την ημέρα (περίπου 4 φλιτζάνια καφέ φίλτρου) θεωρείται ασφαλής ποσότητα. Θα πρέπει εντούτοις να γνωρίζετε ότι η περιεκτικότητα των διαφόρων αναψυκτικών (και ειδικά των ενεργειακών ποτών) και ροφημάτων σε καφεΐνη ποικίλλει αρκετά, ενώ επίσης δεν προτείνεται η μίξη της καφεΐνης με άλλες ουσίες, όπως αλκοόλ. Στα παιδιά, η καφεΐνη δεν ενδείκνυται, ενώ και στους εφήβους δεν προτείνεται, παρά μόνο σε μικρές ποσότητες. Εξ άλλου, η υπερκατανάλωση καφεΐνης μπορεί να έχει δυσάρεστες επιπτώσεις ειδικά εάν έχετε κάποιο πρόβλημα υγείας. Αν λαμβάνετε φαρμακευτική αγωγή, θα πρέπει να συμβουλευθείτε τον γιατρό σας σχετικά με πιθανές αλληλεπιδράσεις της καφεΐνης με τα φάρμακα που λαμβάνετε. Γυναίκες σε κύηση ή που προσπαθούν να συλλάβουν καθώς και θηλάζουσες μητέρες καλό θα είναι επίσης να συμβουλευθούν τον γιατρό τους σχετικά με τα επιτρεπτά όρια στην κατανάλωση καφεΐνης.